አቶ ንጉሡ ጥላሁን የጠቅላይ ሚኒስትሩን የፕሬስ ሴክሬታርያት ኃላፊነት ተረከቡ
የቀድሞው ፕሬስ ሴክሬታርያት የመመርያ ኃላፊ ሆነው ይቀጥላሉየቀድሞ የአማራ ክልል የመንግሥት ኮሙዩኒኬሽን ቢሮ ኃላፊ አቶ ንጉሡ ጥላሁን፣ የፈረሰውን የመንግሥት ኮሙዩኒኬሽን ጉዳዮች ጽሕፈት ቤትን በመተካት የተቋቋመውን የጠቅላይ ሚኒስትሩን የፕሬስ ሴክሬታርያት ኃላፊነት ተረከቡ፡፡ አቶ ንጉሡ በቅርቡ የአማራ ክልል በሰጠው ሹመት በምክትል ፕሬዚዳንት ማዕረግ የባህልና ቱሪዝም ቢሮ ኃላፊ በመሆን መሾማቸው ይታወሳል፡፡የጠቅላይ ሚኒስትር ጽሕፈት ቤት ፕሬስ ሴክሬታርያት ኃላፊ በመሆን የተሾሙት አቶ ንጉሡ ከሪፖርተር ጋር በነበራቸው ቆይታ፣ እሳቸው የመረጃ ፍሰትን በማቀላጠፍና መረጃ የማግኘት መብት ያለው ሕዝብ መረጃ እንዲደርሰው፣ ብሎም ከሕዝብ የሚገኝ መረጃን ለመንግሥት እንዲደርስ በማድረግ ላይ ትኩረት አድርገው እንደሚሠሩ ተናግረዋል፡፡‹‹ይህ ዘርፍ የተቋቋመው በጠቅላይ ሚኒስትር ጽሕፈት ቤትና በአገሪቱ የሚከናወኑ ዓበይት ክንውኖችን ለሕዝቡ መረጃ ለመስጠት፣ እንዲሁም የሕዝቡን መረጃ ደግሞ ለመንግሥት በማድረስ የተናበበ የመረጃ ፍስት እንዲኖር ለማድረግ ነው፡፡ የሕዝቡ መረጃ የማግኘት መብት እንዲረጋገጥና አገራችን በሕገ መንግሥቱ ያስቀመጠችውን የመረጃ ነፃነት ሐሳብ፣ እንዲሁም ከሕገ መንግሥቱ የመነጨውን የመገናኛ ብዙኃንና የመረጃ ነፃነት አዋጅ ተንተርሶ በልማት፣ በሰላምና በዴሞክራሲ ግንባታ ሕዝቡ የጋራ መግባባት ላይ እንዲደርስ፣ የአገራችንን ገጽታ በትክክለኛው ሁኔታ እንዲገነባ፣ በኢትጵያውያን ዘንድ የመከባበር፣ የአብሮነት፣ የአንድነትና የፍቅር መንፈስ እንዲዳብር በማድረግ ጠንካራ አገር ለመገንባት የምናደርገውን ጥረት የሚያዋዛ የመረጃና የሚዲያ ሥርዓት ዕውን ለማድረግ ነው የምሠራው፤›› ብለዋል፡፡የፕሬስ ሴክሬታርያቱ ከተመሠረተ ጀምሮ ፕሬስ ሴክሬታሪ በመሆን ሲያገለግሉ የቆዩት ወ/ሪት ቢልለኔ ሥዩም፣ የዲጂታልና የውጭ ቋንቋዎች ጉዳይ ኃላፊ በመሆን እንዲያገለግሉ መመደባቸው ታውቋል፡፡የጠቅላይ ሚኒስትር ፕሬስ ሴክሬታርያት ሙሉ መዋቅር ተሠርቶ ያልተጠናቀቀ ሲሆን፣ በሥሩ ሊያቅፋቸው የሚገቡ ክፍሎችንና የሰው ኃይል የማደራጀት ሥራ እየተከናወነ እንደሆነ ለማወቅ ተችሏል፡፡አቶ ንጉሡ ለሪፖርተር እንደገለጹት፣ እሳቸው በተቋሙ ካሉ ሠራተኞች ጋር በመተባበር የተሻለ የመረጃ ፍሰት እንዲኖር ማድረግ ትኩረታቸው ነው፡፡ ባላቸው ልምድና ከሚዲያ ጋር በፈጠሩት መቀራረብ የተሻለ አፈጻጸም እንደሚያስመዘግቡ ያምናሉ፡፡ እሳቸው ከተቀሩት የሴክሬታርያቱ ሠራተኞች ጋር በሚኖራቸው የሥራ ግንኙነት የጋራ ጥንካሬያቸውን በማጉላትና ድክመቶችን በመቅረፍ፣ የተሻለ ውጤት ለማምጣት መሥራት እንዳለባቸው ዓርብ ታኅሳስ 26 ቀን 2011 ዓ.ም. ስብሰባ ማድረጋቸውም ታውቋል፡፡